# Valtakunnalliset vastuumuseot

# Ohjeet suunnitelmakautta 2020-2023 koskevan selvityksen ja vuosia 2024 – 2027 koskevan suunnitelman tekoon

Opetus ja kulttuuriministeriö

Museovirasto

10.2.2023 (päivitetty)

## Johdanto

Tämä ohje on tarkoitettu tueksi valtakunnallisille vastuumuseoille niiden valmistellessa kauden 2020–2023 selvityksiä ja kauden 2024–2027 suunnitelmia. Selvitykset ja suunnitelmat toimitetaan opetus- ja kulttuuriministeriölle museoiden valtionosuuksia vuodelle 2024 koskevien hakuohjeiden mukaisesti.

Museolaki edellyttää valtakunnallisilta vastuumuseoilta, että niillä on toimintaa ja palveluita koskeva valtakunnallinen suunnitelma. Edellistä suunnittelukautta koskeva selvitys ja vuosia 2024–2027 koskeva suunnitelma ovat keskeisiä asiakirjoja valtakunnallisten vastuumuseoiden lisärahoituksen määrää harkittaessa. Tavoitteena on, että toimitettavat aineistot antavat hyvän kuvan museon vastuumuseotyöstä sekä riittävät tiedot asiaa koskevaan päätöksentekoon.

Suunnitelma tukee museota vastuumuseotoiminnan suunnitelmallisessa kehittämisessä ja valtakunnallisen vaikuttavuuden vahvistamisessa. Suunnittelun tarkoituksena on myös tukea ja hyödyntää museon toiminnan kokonaisvaltaista strategista kehittämistä ja seurantaa.

Suunnitelman tarkoituksena on myös auttaa hahmottamaan, mihin valtakunnallisen vastuumuseon tehtäväperusteinen lisärahoitus vaikuttavimmin kohdennetaan. Valtakunnallisen suunnitelman tavoitteena on selkeyttää lakisääteisten tehtävien toteuttamista ja vahvistaa niihin liittyvän työn vaikuttavuutta.

Vastuumuseotehtävien ja lisärahoituksen taustat on avattu laajemmin hallituksen esityksessä museolaiksi ([HE194/2018](https://www.eduskunta.fi/FI/vaski/KasittelytiedotValtiopaivaasia/Sivut/HE_194%2B2018.aspx)). Se on keskeinen tehtävää ohjaava asiakirja, joka on hyvä pitää mielessä vastuutehtäviä suunnitellessa.

## Selvityksen tekeminen suunnitelmakaudesta 2020 - 2023 (ei koske uusia hakijoita)

Museolaki edellyttää, että valtakunnalliset vastuumuseot tekevät selvityksen vastuumuseotehtävien toteutumisesta neljän vuoden välein. Lain mukaan opetus- ja kulttuuriministeriö arvioi neljän vuoden välein, onko museo huolehtinut vastuumuseolle säädetyistä tehtävistä. Seuraavan kauden päätöstä tehdessään ministeriö ottaa huomioon tehtävien hoidosta saadut kustannus- ja toteutustiedot.

Museovirasto vastaa selvityksen arvioinnista ja antaa siitä lausunnon opetus- ja kulttuuriministeriölle osana prosessia. Selvityksen laadintaa varten Museovirasto toimittaa kullekin museolle edellisen suunnitelmakauden tiedoilla esitäytetyn selvityslomakkeen, jonka museo täyttää lomakkeessa olevien ohjeiden mukaan. Selvityksessä museota pyydetään konkreettisesti avaamaan tavoitteiden ja toimenpiteiden toteutumista ja arvioimaan niiden onnistumista ja valtakunnallista vaikuttavuutta.

## Museolain määrittelemät vastuumuseotehtävät

Valtakunnallisten vastuumuseoiden toiminta on lähtökohtaisesti luonteeltaan valtakunnallista. Museolaissa määritellään museoille viisi tehtävää, joiden katsotaan vaikuttavimmin toteuttavan museon valtakunnallista palvelutehtävää.

Valtakunnallinen vastuumuseo on sitoutunut hoitamaan laissa säädettyjä vastuumuseotehtäviä, joiden rahoittamiseen valtio osallistuu myöntämällä museon toimintaan tehtäväpohjaista lisärahoitusta. Ministeriölle toimitetut suunnitelmat ja niistä Museoviraston kanssa käytävät neuvottelut koskevat näitä lain määrittelemiä vastuumuseotehtäviä ja niihin kohdennettavaa lisärahoitusta.

Valtakunnallisen vastuumuseon viiden tehtävän kohderyhmät ja vaikuttavuustavoitteet ovat keskenään erilaisia. Vastuumuseotehtävien tavoitteena on tarjota erilaisia palveluita asiakkaille, sidosryhmille ja laajasti katsottuna yhteiskunnalle. Alla on esitetty yhteenveto vastuumuseotehtävistä niin kuin ne on kuvattu hallituksen esityksessä, tehtävän keskeiset kohderyhmät sekä esimerkkejä vaikuttavista toimenpiteistä tehtäviin liittyen.

|  |  |  |
| --- | --- | --- |
| Valtakunnallisen vastuumuseon tehtävät | Tehtävä pitää sisällään | Kohderyhmä |
| 1. Toteuttaa valtakunnallista museotoimintaa erikoisalallaan | * erikoisalan museopalveluiden saavutettavuus
* yleisöille ja yhteisöille tarjottavat valtakunnalliset palvelut yhteistyössä muiden toimijoiden kanssa
 | Yleisö valtakunnallisesti |
| 2. Kehittää ja edistää kulttuuriperintötyötä ja museoiden yhteistyötä erikoisalallaan | * yhteistyö oman alan ammatillisten ja ei-ammatillisten museoiden kanssa
 | Oman erikoisalan museot ja muu museokenttä |
| 3. Toimia erikoisalansa kulttuuriperinnön valtakunnallisenaasiantuntijana | * asiantuntijapalvelut, neuvonta ja yhteistyö oman erikoisalan yhteisöjen ja toimijoiden kanssa
 | Erikoisalan yhteisöt ja organisaatiot sekä yhteiskunta laajasti |
| 4. Ylläpitää ja edistää erikoisalansa kansainvälisiä yhteyksiä  | * kansainvälisten yhteyksien ylläpitäminen
* toimialan edustaminen kansainvälisissä yhteyksissä
 | Kansainväliset toimijat ja verkostot, Suomen museokenttä sekä oma erikoisala |
| 5. Edistää erikoisalansa kulttuuriperinnön tallentamista ja digitaalista saatavuutta | * erikoisalan koskevan tiedon ja aineellisen aineettoman ja digitaalisen tiedon välittämistä
* tiedon saatavuuden edistämistä
* tietojärjestelmien ylläpitämistä ja kehittämistä.
* valtakunnallisen kokoelmatyön hyödyntäminen ja kehittäminen
 | Yleisöt ja yhteisöt, oman erikoisalan toimijat, museot sekä yhteiskunta laajasti |

### Resurssit: lisärahoitus vastuumuseotehtäviin

Valtio osallistuu vastuumuseotehtävien rahoittamiseen tehtäväkohtaisella harkinnanvaraisella lisärahoituksella. Vuonna 2022 valtakunnallisten vastuumuseoiden lisärahoitukseen oli käytettävissä 5 900 000 euroa.

Yksittäisten valtakunnallisten vastuumuseoiden lisärahoituksen tarvetta arvioidaan museon suunnitelman ja Museoviraston kanssa käytävän neuvottelun perusteella valtion talousarvion asettamissa rajoissa. Tavoitteena on, että lisärahoitus kohdentuisi tehtävien näkökulmasta mahdollisimman vaikuttavaan toimintaan. Neuvotteluissa pyritään hahmottamaan yhdessä, mitä vaikuttavimmat tavoitteet ja toiminta kunkin museon osalta ovat, ja kuinka hyvin ne tukevat museolaissa määriteltyjä tehtäviä. Neuvottelu koskee siis lisärahoituksen kohdentumisesta ja sen tarvetta. Lisärahoitus on tarkoitettu valtakunnallisen työn suunnitelman toteuttamiseen.

Suunnitelmassa tulee olla toimintaa kaikkien viiden vastuumuseotehtävän osalta. Suunnitelman sisällön arviointi perustuu ensi sijassa toiminnan laatuun ja vaikuttavuuteen, ei toimenpiteiden määrään. Museota kannustetaan olemaan kunnianhimoinen ja pyrkimään vahvaan vaikuttavuuteen asettaessaan valtakunnallisen vastuumuseotyön tavoitteita. On kuitenkin myös tärkeää, että museo on realistinen asettamiensa tavoitteiden ja suunnittelemansa toiminnan suhteen ja suhteuttaa ne käytössä oleviin resursseihin.

Tavoitteiden ja toiminnan kuvauksen lisäksi museo kirjaa suunnitelmaan arvion sen toteuttamiseen tarvittavista resursseista. Tarvittavat resurssit täytyy myös perustella. Neuvottelussa ja suunnitelmassa on hyvä tuoda esiin myös mahdollinen muu rahoitus (esim. hankerahoitus), jolla vastuumuseotehtäviä hoidetaan, mutta se ei suoraan vaikuta lisärahoituksen tarvetta arvioitaessa.

## Suunnitelman tekeminen

Museo tekee valtakunnallisen vastuumuseotyön suunnitelman valmiille suunnitelmapohjalle. Suunnitelmapohjan sisältö on pääpiirteissään sama kuin edellisellä suunnitelmakaudella. Pohjan rakennetta on kuitenkin muokattu.

Museo täyttää **museon nimen ja suunnitelman päivämäärän** suunnitelmapohjan yläosaan.

Suunnitelmapohjassa pyydetään museota kuvaamaan **toimialansa ja toimintaympäristönsä muutokset** sekä **valtakunnallisten asiakkaiden ja sidosryhmien tarpeet**, jotka vaikuttavat valtakunnalliseen vastuumuseotyöhön suunnitelmakaudella 2024–2027. Näiden muutosten ja tarpeiden tulisi heijastua museon valtakunnallisen vastuumuseotyön suunnitelmaan kirjattaviin tavoitteisiin ja toimintaan.

Seuraavaksi museo kirjoittaa **vastuumuseotehtäviin liittyvät keskeiset tavoitteet ja painopistealueet** vuosille 2024–2027. Asettaessaan valtakunnallisen vastuumuseotyön tavoitteita ja painopisteitä, museon kannattaa kiinnittää huomiota esimerkiksi seuraaviin kysymyksiin. Miten museo voi parhaiten vastata valtakunnallisten yleisöjen ja yhteisöjen tarpeisiin? Mitä mahdollisuuksia tai vaatimuksia erikoisalan ja toimintaympäristön muutokset museon valtakunnalliselle vastuumuseotyölle asettavat? Mitä museo voi tulevalla kaudella tehdä, jotta valtakunnallinen vaikuttavuus vahvistuisi?

Muutoksena edelliseen kauteen, uudessa suunnitelmassa museon kirjaamat valtakunnalliset tavoitteet voivat liittyä useampaan lain määrittelemään vastuumuseotehtävään, eikä niitä tarvitse pilkkoa viiden tehtävän alle. Toisin sanoen tavoitteet voivat olla laajempia kuin yksittäinen tehtävä.

Museon tulee kirjata **vähintään viisi valtakunnallisen vastuumuseotyön tavoitetta kaudelle 2024–2027**. Ohjeessa annettu arvio tavoitteiden sopivasta määrästä perustuu laissa olevien tehtävien määrään sekä kauden pituuteen. Tavoitteita kirjoitettaessa on oleellista keskittyä tavoitteiden laatuun ja vaikuttavuuteen, eikä tavoitteiden suureen määrään. Museon tulee myös kuvata, minkälaista valtakunnallista vaikuttavuutta tavoitteella pyritään saamaan aikaan.

**Viisi tehtävää ja niihin pyydetyt asiat**

Suunnitelman rakenne perustuu laissa määriteltyihin viiteen valtakunnallisen vastuumuseon tehtävään.
Jokaisen tehtävän alla toistuvat samat neljä väliotsikkoa, joiden alle museo kuvaa suunnitelmakaudelle 2024–2027 liittyvän valtakunnallisen vastuumuseotoiminnan.

Miten valtakunnallisen vastuumuseotyön tavoitteet heijastuvat kaudella 2024–2027 tässä tehtävässä
*Museo kuvaa, miten suunnitelmassa aiemmin kuvatut valtakunnallisen vastuumuseotyön tavoitteet heijastuvat kaudella 2024–2027 kyseisessä tehtävässä*.

Suunniteltu valtakunnallinen vastuumuseotoiminta
*Museo kuvaa tehtävään liittyvän konkreettisen toiminnan kaudella 2024–2027.*

Toteutumisen seurannan
*Museo määrittelee, miten se seuraa edellä kuvattua toimintaa.*

Tarvittavat resurssit suunnitelman toteuttamiseen
*Museo perustelee suunnitelman osan edellyttämät resurssit kaudella 2024–2027 ja täyttää taulukon. Vuosittainen lisärahoituksen tarve tehtävää kohden voi olla vuosittain sama tai se voi vaihdella.*

Suunnitelman lopussa on yhteenvetotaulukko valtakunnallisen vastuumuseotyön resurssitarpeesta. Yhteenvetotaulukkoon museo laskee kunkin vuoden osalta yhteen kaikkiin tehtäviin tarvitsemansa resurssit valtakunnallisen suunnitelman toteuttamiseksi. Suunnitelman lopussa kysytään myös museon mahdollista kuvausta vuosittaisista yleiskustannuksista, jotka kohdentuvat valtakunnallisen suunnitelma toteuttamiseen. Yleiskustannuksia ovat esim. hallinto- ja energiakustannukset. Tietoa kerätään paremman kuvan saamiseksi yleiskustannusten luonteesta valtakunnallisessa tehtävässä.

**Yleisiä ohjeita suunnitelman kirjoittamiseen**

Kun museo kirjoittaa suunnitelmaa, on tärkeä pyrkiä selkeyteen. Tiettyyn tavoitteeseen liittyvää samaa toimintaa ei pidä toistaa useamman tehtävän alla. Jos sama tavoite liittyy useampaan tehtävään, on tärkeä kuvata toimintaa kyseisen tehtävän näkökulman mukaan. Kuvauksessa on tärkeää huomioida tehtävän kohderyhmä ja sen tarpeet.

Toiminnan kuvauksessa tulee olla mahdollisimman konkreettinen ja, mikäli mahdollista, aikatauluttaa ja jaksottakaa toiminta tulevalle kaudelle. Kuvauksissa on hyvä pyrkiä esittämään olennaiset asiat tiiviisti, mutta ymmärrettävästi.

Tärkeää on keskittyä toimintaan, joka parhaiten vahvistaa museon valtakunnallista vaikuttavuutta.

Suunnitelman toteutumisen seuranta

Valtionosuuksiin liittyy seurannan ja läpinäkyvyyden edellytys, jota on toteutettava myös valtakunnallisten vastuumuseoiden lisärahoituksen osalta. Kuhunkin tehtävään käytettyjä henkilötyövuosia tai muita resursseja ei seurata tulevalla kaudella, mutta museota kannustetaan miettimään, miten resurssien ja toiminnan seuranta olisi mahdollista. Suunnitelmassa pyydetään arvioimaan, miten museo voi seurata tehtäväkohtaisia toimenpiteitä.